Vermeende pedofiel se prokureur onttrek
GEORGE NUUS - Adrian Wilson-Forbes (59), die vermeende pedofiel van Knysna, se prokureur het hom Maandag van die saak onttrek en aangevoer dat dit weens finansiële redes is. Mnr. Carl Jeppe van Jeppe Prokureurs in Plettenbergbaai was sy regsverteenwoordiger.
Wilson-Forbes staan tereg op 36 aanklagte van seksuele misdrywe teen kinders wat verkragting, seksuele aanranding, onwettige besit van pornografie, vervaardiging van kinderpornografie, die gebruik van 'n kind vir die vervaardiging van kinderpornografie, seksuele uitbuiting van 'n kind, kinderhandel insluit om maar 'n paar te noem. Die saak is uitgestel tot 25 September vir Wilson-Forbes om 'n nuwe regsverteenwoordiger aan te stel. Die hof het ook 'n bevel uitgereik om 'n bloedmonster van Wilson-Forbes te bekom vir DNS-toetse, nadat hy vroeër nie sy samewerking aan die polisie wou gee nie.
Landdros EP Yono het Wilson-Forbes se borgtog aansoek in Junie van die hand gewys waarna hy hom vroeër die maand tot die Wes-Kaapse hooggeregshof gewend het waar sy appèl ook misluk het.
* The lawyer of the alleged paedophile from Knysna, Adrian Wilson-Forbes (59), withdrew from the case due to financial reasons. Wilson-Forbes will appear in the George Magistrates Court again on 25 September.